Vabariigi Valitsus

Regionaal- ja Põllumajandusministeerium

Haridus-ja Teadusministeerium

Majandus- ja Kommunikatsiooniministeerium

Kliimaministeerium

**Pöördumine Lõuna-Eesti arenguleppe teemal** 4. aprill 2025

Koostöös ministeeriumite, kohalike omavalitsuste arenguorganisatsioonide, ettevõtjate ja ülikoolidega on viimasel kahel aastal Lõuna-Eesti viis maakonda koostöös viinud läbi regionaalsete arengulepete pilootprojekti. Protsessile on andnud mandaadi Vabariigi Valitsus ja seda on vedanud arenguleppe nõukogu, mille liikmeteks on eespool nimetatud osapoolte esindajad. Töö keskmes on maakonnast suurema regiooni ettevõtluse areng ja võimalused tagada majanduskasv. Laiapõhjalise arutelu käigus on konsensuslikult tuvastatud Lõuna-Eesti ettevõtluskeskkonna olulised kitsaskohad. Nende lahendamiseks on sõnastanud tegevussuunad ja osapooltega on kokku lepitud konkreetsed tegevused. Ühise töö tulemusena on valminud Lõuna-Eesti ettevõtluskeskkonna edendamise arenguleppe projekt. Olulist tuge leppe koostamisele on saadud OECD ekspertidelt.

Arenguleppe taotlusteks on Lõuna-Eesti ettevõtluskeskkonna konkurentsivõime kasvatamine, sh ettevõtluseks eelduste loomine atraktiivse elukeskkonnana, paremate ühenduste, taristu ja eneseteostusvõimaluste jt ettevõtluse arengut toetavate tegevuste kaudu. Eesmärgiks on ühiste pingutuste ja ressursside suunamisega saavutada regiooni majanduskasv, julgustada ettevõtjate investeeringute tegemist ning saavutada suurem tootlikkus ja ekspordi kasv.

Arengulepe annab sisendeid, et suunata: a) riigieelarve vahendeid piirkondade majanduse konkurentsivõime edendamiseks, seejuures arvestada valdkondlike arengukavade ja programmide juures senisest enam piirkondlikku mõõdet; b) Euroopa Liidu struktuurifondide käesoleva perioodi (2021–2027) ettevõtluse konkurentsivõime toetamise meetmeid ja investeeringuid piirkondlike arengulepete vajadustele osas, mida ministeeriumid oma valdkondades saavad mõjutada; c) järgmise Euroopa Liidu rahastusperioodi (2028+) ja muude välisrahastuse programmide prioriteetide, rakenduskava ja meetmete kujundamist, mis puudutavad regionaalse ettevõtluse konkurentsivõime arendamist; d) kohalike omavalitsuste rahastatavaid laiema maakondliku või regionaalse mõjuga koostöised tegevusi ettevõtluskeskkonna arendamiseks; e) teiste arenguleppe partnerite (nt ülikoolid, ettevõtted) tegevusi ja rahalist panust regiooni ettevõtluskeskkonna arendamiseks. Usume, et selline koordineeritud ühistegevus ja ettevõtjatega koosloome suurendab Lõuna-Eesti arengupotentsiaali ja aitab vähendada Lõuna-Eesti mahajäämust nii riigi siseselt kui maakondade vahel, seda ka võrdluses Euroopa teiste regioonidega.

Peame oluliseks, et Vabariigi Valitsus toetab Lõuna-Eesti arenguleppe pilootprojektiga jätkamist ja selle elluviimiseks vajalike lahenduste ellukutsumist. Soovime, et regionaalsele arenguleppele antakse kindel koht riigi arengudokumentide süsteemis ja selle elluviimiseks tagatakse vajalikud ressursid Vabariigi Valitsuse, ministeeriumite ja regionaalsete huvipoolte koostöös. Oleme valmis kohtuma, et ühiste tegevuste võimalusi täpsemalt arutada.

Lugupidamisega

Urmas Klaas, Tartu linnapea, Lõuna-Eesti arenguleppe nõukogu esimees

Karro Külanurm, Jõgevamaa Arendus- ja Ettevõtluskeskus, nõukogu esimees

Martti Rõigas, Põlvamaa Arenduskeskus, nõukogu esimees

Jarno Laur, Tartumaa Omavalitsuste Liit, juhatuse esimees

Maido Ruusmann, Valgamaa Omavalitsuste Liit, juhatuse liige

Raul Kudre, Võrumaa Arenduskeskus, nõukogu esimees